Trine Bramsen (S), 2013-12-03:
Udlændinge, der kommer til Danmark med det formål at begå kriminalitet, er ikke velkomne her.
Det står ikke til diskussion, og derfor glæder jeg mig også over, at politiets indsats er skærpet, og at antallet af udlændinge, der sendes tilbage til deres hjemland til afsoning, er højere end nogen sinde tidligere.
Det skyldes ikke mindst en handlekraftig regering, der tager problemet med udenlandske kriminelle dybt seriøst.
Ikke mindst har initiativerne i flerårsaftalen om kriminalforsorgen og Task Force Hjemsendelse vist sig yderst effektfulde – en aftale, som Enhedslisten, Liberal Alliance og Konservative i øvrigt bakkede op om.
Og man kan da kun undre sig over, at hverken DF eller Venstre ønskede at være en del af de initiativer, der sikrer, at udlændinge hjemsendes til afsoning.
Jeg undrer mig også over, at forslagsstillerne ikke gennemførte initiativerne på området, da de selv sad i regering, men hele tre gange har forsøgt at pålægge den nuværende regering at gennemføre initiativerne – og dette, selv om vi for længst har strammet markant op på indsatsen.
Med forslaget her ønsker forslagsstillerne, at Danmark skal indgå aftaler med andre EU-lande om hjemsendelse af udenlandske kriminelle til afsoning i hjemlandet.
Dette gælder både i forhold til øget samarbejde, sagsbehandlingstider og fastsatte tidsfrister for domsafsoning.
Der er allerede sat målrettet ind på de områder, som jeg her nævnte.
Jeg glæder mig til at høre, om forslagsstillerne selv tror på, at de pågældende lande frivilligt vil indgå aftaler med Danmark, hvor de pålægger sig selv at tage imod langt flere kriminelle til afsoning.
Jeg værdsætter selvfølgelig, at forslagsstillerne anerkender, at vi har en regering, der har gode internationale relationer og er dygtige til at opnå resultater, også internationalt og også de svære af slagsen.
Men på dette punkt er flere bilaterale politiske aftaler ikke løsningen.
Det er samarbejdet, der er så afgørende for at opnå resultaterne, og det har regeringen allerede igangsat med målbare resultater, eksempelvis med Task Force Hjemsendelse.
Jeg er for så vidt også enig i, at nye EU-regler på området kunne være nyttige, men jeg må samtidig minde om, at Danmark har et retsforbehold – et forbehold, som jeg er spændt på at høre om særlig forslagsstillerne fra Dansk Folkeparti ønsker ophævet.
For det ville jo være en forudsætning for, at nye EU-regler om overførsel ville kunne anvendes i Danmark.
Man kan også forestille sig, at en stramning af EU-reglerne vil betyde, at aftaler, som Danmark allerede er en del af, vil ophøre, da det samtidig vil være en anledning til at håndhæve det danske retsforbehold.
Danmark vil altså risikere at falde helt uden for det allerede eksisterende samarbejde, og det er ikke det, som denne regering ønsker.
Vi har en regering, der har styrket indsatsen massivt og har gjort, at vi får sendt flere udlændinge til afsoning i hjemlandet end nogen sinde tidligere.
Indsatsen er styrket massivt, flere udlændinge end tidligere sendes hjem.
Jeg vil gerne takke de øvrige regeringspartier, Enhedslisten, Konservative og Liberal Alliance, som har været en del af den her indsats, der har sikret, at flere udlændinge sendes hjem til afsoning.
Så skal jeg på vegne af Socialdemokraterne meddele, at vi ikke kan støtte dette forslag.